ขุนคลังฝาก‘จรัมพร’พัฒนาแปรรูปตลท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ขุนคลัง ฝาก “จรัมพร” ว่าที่เอ็มดีตลาดพัฒนาตลาดทุน อัด ก.ล.ต. ถามหาจริยธรรม ปล่อย “นิพัทธ” ลอยหน้าเป็นกรรมการตลาด 
นายกรณ์ จาติกวณิช รมว.คลัง เปิดเผยว่า ต้องการให้นายจรัมพร โชติกเสถียร รองผู้จัดการใหญ่ ธนาคารไทยพาณิชย์ ที่คาดว่าจะได้รับคัดเลือกเป็นผู้จัดการตลาดหลักทรัพย์คนใหม่ นำพาตลาดหลักทรัพย์สู่การเปลี่ยนแปลงตามแผนพัฒนาตลาดทุน ที่จะต้องแปรรูปจากองค์กรกำกับเป็นบริษัทเชิงพาณิชย์มากขึ้น 
ทั้งนี้ นายกรณ์ยังกล่าวถึงการดำรงตำแหน่งกรรมการตลาดหลักทรัพย์ของนายนิพัทธ พุกกะณะสุต ไม่เหมาะสม ถูกฟ้องร้อง ทำให้ธนาคารออมสินเสียหาย และได้ทำหนังสือสอบถามไปยังคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่เป็นผู้มีอำนาจแต่งตั้งนายนิพัทธ เป็นเวลานานถึง 2 เดือน ไม่เข้าใจว่าทำไม่ยังไม่มีหนังสือตอบกลับมา ขอรอดูว่า ก.ล.ต. จะรายงานกลับมาอย่างไร
“หาก ก.ล.ต. มีข้อสรุปในลักษณะคดียังไม่ถึงที่สิ้นสุด ทำให้นายนิพัทธนั่งเป็นกรรมการตลาดต่อไปได้ ผมว่าเป็นคำตอบที่ไม่เพียงพอ ผมไม่เคยเอาประเด็นทางกฎหมายขึ้นมาใช้ในการอ้างถึงความเหมาะสม ในกรณีผู้ที่ร้องเรียนเรื่องนายนิพัทธก็ไม่ได้อ้างกฎหมาย แต่อ้างจิตสำนึก จริยธรรม และหลักธรรมาภิบาลที่ดี หน่วยงานที่มีหน้าที่กำหนดมาตรฐานให้จริยธรรมกับผู้อื่น ผมอยากฟังความคิดเห็นคณะกรรมการ ก.ล.ต. คิดเรื่องนี้อย่างไร” นายกรณ์ กล่าว
รมว.คลัง กล่าวว่า ต้องการให้คณะกรรมการ ก.ล.ต. แต่ละท่านให้ความเห็นเป็นรายคน จะได้รู้ว่าถ้าเรื่องจริยธรรมไม่สำคัญ ความเหมาะสมก็ไม่ต้องพิจารณา คนอื่นจะได้รู้ว่าแนวทางบริหารของ ก.ล.ต. เป็นเช่นนี้